Hanne Severinsen (V), 2001-05-02:
Jeg vil gerne takke for den positive behandling, som
partierne har givet forslaget. Jeg skulle i øvrigt sige fra Kristeligt Folkepartis fru Tove Videbæk, at Kristeligt Folkeparti støtter beslutningsforslaget.
Hovedpointen er jo netop, at vi skal stimulere interessen.
For det bare at jamre over, at de unge vælger galt, det har nu vist sig i 5-6 år ikke at være den rigtige strategi.
Men det er jo ærgerligt, når man ser mange dygtige unge, som har svært ved at få job, fordi de har valgt nogle studier, som ikke giver nogen karrieremuligheder, og vi så ved, at hvis de havde valgt en uddannelse inden for naturvidenskab, ville de være i gang med en strålende karriere.
Men vi ved også, at det vil betyde et velfærdstab, hvis vi ikke får vendt den udvikling, og det er derfor, at det er så vigtigt.
Hr. Baadsgaard sagde, at det var udgiftskrævende.
Jeg synes, vi skulle prøve at gennemgå i udvalget, hvad der ligger af forslag.
Jeg kunne jo forstå på ministeren, at en del var allerede sat i gang, men det kunne også være, at der var nogle af de forslag her, som i virkeligheden mere er et spørgsmål om at sætte opmærksomhed på nogle ting på en anden måde.
Derfor tager jeg også det forslag, som hr. Aage Frandsen kom med, til mig.
Jeg tror, at det vil være en god idé, at vi ikke satser på i løbet af en måned at få vedtaget beslutningsforslaget, selv om der måske i virkeligheden er sådan 88-89 mandater bag, for det vil nok være det bedste først og fremmest at få kigget på det i udvalget.
For det dér med at sige, at nå ja, de har også problemerne i andre lande, jamen vi skulle jo gerne være førende, vi skulle gerne være foregangsland
, men det kunne også være, vi kunne hente nogle ideer nogle andre steder. Jeg vil så sige om hele det spørgsmål om det dyre center, at det, som jo først og fremmest har været tankegangen, har været, at man skulle prøve at få koordineret alle de mange aktiviteter, som der er.
Det er rigtigt, at der allerede nu er et samarbejde mellem universiteterne, og det synes jeg er fantastisk godt.
Der er også Planetariet, der er en naturvidenskabsfestival, der er oplevelsescentre, der er museer, der tager initiativer.
Men der mangler en koordinering, der mangler et marked, kan man sige, hvor man kan komme og sige: Vi har egentlig brug for sådan og sådan.
Det findes måske et helt andet sted
i landet.
De betydelige midler, som vi snakker om, er ikke nødvendigvis noget, som skal ligge ét sted, tværtimod, det er et spørgsmål om at få fundet ud af, hvad det egentlig er, der er brug for, hvad det er, der faktisk allerede er i udbud, og hvordan de ting kan mødes på hele uddannelsesområdet, det vil sige folkeskoler og fremefter, fordi det jo netop er koordineringen på tværs af de forskellige uddannelsesniveauer, vi også har brug for. Så selv om det er sent på året, og selv om det er en stor mundfuld,
vil jeg håbe, at vi hermed kan få sat noget i gang, der måske vender bøtten.
Jeg vil slet ikke sige, at der ikke er taget initiativer, for det er der virkelig.
Men der er altså også brug for at få prøvet at få gennemtænkt, hvad det er, der kunne gøres, så det her var noget, som Folketinget satte fokus på: Hvad kunne vi gøre for at få vendt den udvikling endnu mere?
Vi er jo alle sammen enige om - og det synes jeg
er glædeligt - at vi har et problem.
Alle er enige om, at vi skal finde nogle konstruktive løsninger.
Så jeg takker for en god debat.
Jeg håber, vi får en endnu mere omfattende debat i udvalget.